Notă informativă

**privind necesitatea elaborării proiectului hotărârii Guvernului “Pentru aprobarea Regulamentului privind acordul-cadru ca modalitate specială de atribuire a contractului de achiziţie publică”**

În contextul evoluţiei realizării achiziţiilor publice, caracterizată de creşterea anuală considerabilă a volumelor de achiziţie publică, în scopul asigurării executării art. 58, alin. (3) din Legea nr. 131 din 3 iulie 2015 privind achiziţiile publice, precum şi în scopul intensificării responsabilităţii, transparenţei, eficienţei şi imparţialităţii în procesul de achiziţie, a fost elaborat proiectul de *Regulament privind acordul-cadru ca modalitate specială de atribuire a contractului de achiziţie publică*.

Acordul-cadru va permite autorităţilor contractante aplicarea unei proceduri de achiziţie publică în baza căreia se vor putea atribui contracte subsecvente, în funcţie de necesităţile concrete ale autorităţilor contractante ce apar la un moment dat, în perioada de timp pentru care a fost încheiat respectivul acord. În cazul în care necesitatea autorităţii contractante cu privire la furnizarea/prestarea/executarea obiectului contractului va avea un caracter repetitiv, prevăzut cu limite minimale şi maximale pentru o perioadă determinată, se va putea aplica acest tip de procedură de achiziţie publică.

Punerea în practică a respectivului regulament va avea o importanţă majoră în simplificarea şi armonizarea legislaţiei naţionale celei comunitare, precum şi crearea de noi posibilităţi de încadrare în dinamica pieţei de bunuri, lucrări, servicii.

Totodată, acordul-cadru ca și modalitate specială de atribuire a contractului de achiziţie publică este cel mai bun instrument de realizare a achizițiilor publice centralizate sau agregate pentru necesitățile unor grupuri de autorități contractante.

Prin aprobarea proiectului de *Regulament privind acordul-cadru ca modalitate specială de atribuire a contractului de achiziţie publică”* se va asigura aplicarea noilor proceduri de achiziţie şi disciplinarea autorităţilor contractante în cadrul iniţierii şi desfăşurării procedurilor de achiziţie publică, concordarea cadrului legislativ naţional celui comunitar în scopul dezvoltării ansamblului de acte normative privind achiziţiile publice, fapt care va spori încrederea societăţii faţă de aceste proceduri, iar pe de altă parte, se va asigura eficienţa şi calitatea serviciilor, bunurilor şi lucrărilor achiziţionate.

**Aspectul financiar**. Implementarea proiectului respectiv nu necesită alocarea unor mijloace financiare suplimentare din bugetul de stat.

**Aspectul organizatoric**. În conformitate cu prevederile legislaţiei în vigoare, nu este necesară crearea unor instituţii noi pentru realizarea proiectului respectiv.

**Aspectul normativ.** Prezentul proiect este elaborat în conformitate cu legislaţia în vigoare şi nu necesită elaborarea sau modificarea altor acte normative sau legislative.

În contextul celor enunţate, Ministerul Finanțelor propune spre aprobare proiectul de hotărâre a Guvernului și proiectul Regulamentului privind acordul-cadru ca modalitate specială de atribuire a contractului de achiziţie publică.

**Ministru Octavian ARMAȘU**